Man by lughawe vas oor koffer met miljoeneDie enorme bedrag in dollarnote wat in die man se bagasie ontdek is. (Foto: Verskaf) ŉ Vermeende geldeenheidsmokkelaar is Maandagaand by die OR Tambo Internasionale Lughawe in Kempton Park vasgetrek met $997 750, byna R13 800 000, in sy besit. Die verdagte is deur lede van die Suid-Afrikaanse Inkomstediens (SAID) op die lughawe deursoek en ondervra waarna hul dié dollarnote ontdek het. Volgens Sicelo Mkosi, woordvoerder van die SAID, het die man ŉ rugsak by hom gehad toe sy bagasie op die lughawe deursoek is. Hy het gesê dat hy nog ŉ tas ingeboek het. Die tas is gevolglik laat kom waarna die man opdrag gegee is om na die doeane-ondersoekarea te gaan waar hy verder ondervra is. Die man het tydens die ondervraging erken dat hy in besit van buitelandse valuta is, maar het aangevoer dat dit heelwat minder is as wat later geblyk het, verduidelik Mkosi. Volgens Mkosi is die enorme bedrag in dollarnote wel in die man se bagasie ontdek. Die man is in hegtenis geneem en aan die polisie oorhandig nadat hy nie ŉ aanvaarbare rede vir dié reusebedrag in sy tas kon lewer nie. Die enorme bedrag in dollarnote wat in die man se bagasie ontdek is. (Foto: Verskaf)